Namibiese kragvoorsiener dank bestuurslede af – praag.co.za
Die bestuurende direkteur wat aangesê is om sy kantoor te ontruim sodat die slotte verander kan word, kon ook nie telefonies bereik word nie.
Die voorsitter van die direksie, wou nie die kwessie bespreek nie en het 'n navraag van die Republikein oor die skorsings met 'n ferm "geen kommentaar" kortgeknip.
Volgens 'n ingeligte bron hou die skorsings verband met 'n betaling van nagenoeg N$30 miljoen aan KPMG vir 'n ondersoek na die kommersiële lewensvatbaarheid van die nasio­nale kragvoorsiener se beplande 250 MW-kragopwekkingsprojek. Die aanvanklike koste vir dié tender aan KPMG was sowat N$2,4 miljoen.
Die tender ten bedrae van N$4 miljard vir dié 250 MW-aanleg is in Desember verlede jaar aan Xaris Energy toegeken.
Republikein verneem dat hoewel die forensie ouditverslag wat deur Saunderson and Company na die KPMG-tender ongerymdhede uitwys, dit te make het met verkeerde prosedures wat gevolg is, eerder as kwaadwillige optrede deur die geskorstes.
"Die skorsings is niks anders as 'n ­heksejag nie. KPMG se ondersoek het al oorgegaan in die tweede fase wat meer met verkryging te make gehad het.
"Daarom is die konsultante heelwat meer as die aanvanklike N$2,4 miljoen betaal, wat in elk geval net 'n voorlopige bedrag vir fase een was," sê 'n ingeligte bron.
Intussen het mnr. Calle Schlettwein, minister van finansies, by navraag gesê aanbevelings oor wat Namibië in die kort termyn moet doen om te verseker dat die tekort aan elektrisiteit in die land binne die volgende 12 tot 18 maande aangevul kan word, sal op 15 Augustus aan die regering gemaak word.
Die Namibiese regering het intussen opdrag gegee dat kundiges aangestel word vir 'n onafhanklike evaluering van NamPower se beplande projekte.
Skrywer praagGepubliseer op 27 Julie 2015 Kategorieë Nuus, Suider-AfrikaSleutelwoord afdankings, forensiese ouditverslag, KPMG, kragvoorsiener, Namibië, Nampower